Talous- ja sosiaalikomitean lausunto aiheesta "Ehdotus neuvoston asetukseksi (EY) Euroopan eläinlääkinnän ja kasvinsuojelun tarkastusviraston perustamisesta"



Virallinen lehti nro C 066 , 03/03/1997 s. 0043



Talous- ja sosiaalikomitean lausunto aiheesta "Ehdotus neuvoston asetus (EY) Euroopan eläinlääkinnän ja kasvinsuojelun tarkastusviraston perustamisesta" () (97/C 66/13) Neuvosto päätti 2. elokuuta 1996 perustamissopimuksen 43 ja 198 i artiklan mukaisesti pyytää talous- ja sosiaalikomitean lausunnon edellä mainitusta ehdotuksesta. Asian valmistelusta vastannut maa- ja kalatalousjaosto antoi lausuntonsa 5. marraskuuta 1996. Esittelijänä oli Staffan Nilsson. Talous- ja sosiaalikomitea hyväksyi 27. ja 28. marraskuuta 1996 pitämässään 340. täysistunnossa (marraskuun 27. päivän kokouksessa) seuraavan lausunnon. Äänestyksessä annettiin 82 ääntä puolesta, 10 vastaan, ja 14 pidättyi äänestämästä. 1. Komission ehdotus 1.1. Ehdotuksessaan neuvoston asetukseksi komissio esittää eläinlääkinnän ja kasvinsuojelun tarkastusviraston perustamista. 1.2. Ehdotuksen mukaan nykyistä tarkastus- ja valvontatoimistoa tulee vahvistaa ja sen tarkastajien entistä laajempi itsenäisyys samoin kuin mahdollisuus paikan päällä tapahtuvaan valvontaan ja arviointiin sekä jäsenvaltioissa että kolmansissa maissa tulee taata. Valvonnan ja tarkkailun osalta virasto ottaisi hoitaakseen komission tehtäviä. 1.3. Komissio ehdottaa, että viraston toiminta rahoitetaan muihin varoihin vaikuttamatta yhdellä prosentilla niistä maksuista, jotka jäsenvaltiot keräävät eläinlääkärintarkastusten perusteella yhteisön lainsäädännön mukaisesti. 1.4. Ehdotuksen mukaan virastoa johtaisi johtokunta, johon kuuluisi edustaja jokaisesta jäsenvaltiosta, kaksi komission edustajaa ja kaksi Euroopan parlamentin valitsemaa tiedemiestä. Toiminnasta vastaisi johtaja, jonka toimikausi olisi viisi vuotta. 2. Yleistä 2.1. Tehokas ja toimiva eläinlääkinnän ja kasvinsuojelun tarkastus- ja valvontaviranomainen on välttämätön edellytys toimiville sisämarkkinoille ja vahvalle kuluttajansuojalle. Kyseisellä viranomaisella tulee olla täydet valtuudet valvoa, että yhteisön direktiivejä toteutetaan asianmukaisella tavalla ja että kolmansia maita koskevat vaatimukset täytetään. 2.2. Suurta osaa Euroopan unionin naudanlihatuotannosta koetelleet ongelmat osoittavat hyvin selvästi, miten tärkeää on, että komissiolla on käytössään sekä yhteisötason että kolmannet maat kattavat tarkastus- ja valvontakeinot. Oikeudenmukaisen kilpailun toteutumiseksi sisämarkkinoilla on tärkeää, että kaikki jäsenvaltiot noudattavat ja toteuttavat neuvoston antamia direktiivejä. 2.3. Vallitseva tilanne osoittaa, että nykyisen tarkastus- ja valvontatoimiston voimavarat eivät ole riittävät. Lisäksi on havaittu pyrkimyksiä ja yrityksiä rajoittaa sen toimivaltaa ja supistaa sen taloudellisia toimintaedellytyksiä. 2.4. Tämän vuoksi on tärkeää, että valvonnasta vastaavalla viranomaisella on tehokkaan toiminnan edellyttämät riittävät voimavarat. 2.5. Viraston toiminnan rahoitukseen liittyvä ehdotus on monestakin syystä joihin jäljempänä palataan periaatteeltaan täysin virheellinen. 2.6. Johtokunnan jäsenten määrää tulee rajoittaa, jotta sen työskentelyn tehokkuus voidaan taata. Jäsenvaltioiden tasapuolinen kohtelu voidaan varmistaa kiertävällä jäsenyydellä. 2.7. Komitea ei ole vakuuttunut siitä, että tämänhetkinen toimisto tulisi muuttaa virastoksi. Näin ei voida päätellä myöskään neuvoston 29. lokakuuta 1993 tekemästä sopimuksesta. Komitean mielestä toimistolle on myönnettävä lisähenkilökuntaa ja vakinaista henkilökuntaa, ja virasto tulee perustaa vain, mikäli voidaan selvästi osoittaa, että sillä on merkittävästi nykytilannetta paremmat mahdollisuudet vaikuttaa kansanterveyteen, kuluttajansuojaan ja elintarviketeollisuuteen. 3. Erityistä 3.1. Ehdotuksen perustelut 3.1.1. Komitea on samaa mieltä viraston suunnitellusta toimivallasta ja sen tärkeimmistä toimialoista. 3.1.2. Komitea korostaa sitä vastoin, ettei hallinnollinen ja taloudellinen riippumattomuus johdu tavasta, jolla viraston kulut katetaan vaan siitä, miten viraston säännöt muotoillaan. Jäsenvaltioiden tarkastustoiminnasta riippuvainen rahoitus luo epävarmuutta ja epätasapainoa jäsenvaltioiden ja asianosaisten toimijoiden välille. 3.1.3. Komitean mielestä viraston rahoituksen järjestäminen budjettivaroin kuten ympäristötoimiston kohdalla on tehty on ehto viraston perustamiselle. 3.1.4. Komitea korostaa myös, että kun sijaintipaikaksi on nyt päätetty valita Irlanti, vastaavaa hallintoa ei saa syntyä tai luoda Brysselissä sijaitsevaan komissioon, koska se aiheuttaisi päällekkäistä työtä ja vastuualue-epäselvyyksiä. 3.2. 2 artikla "Tavoite" 3.2.1. Komitea katsoo, että tarkastettavien elintarvikkeiden luetteloa on selkeytettävä niin, että se vastaa perustamissopimuksen liitteen II määrittelyjä. 3.2.2. Komitean mielestä viraston tulee lisäksi tehdä komissiolle ehdotuksia ja kiinnittää huomiota alalla ilmeneviin puutteisiin. 3.3. 4 artikla "Johtokunta" 3.3.1. Komitea katsoo, että johtokunta on muodostettava jäsenvaltioiden edustajista, komission ehdottamista asiantuntijoista ja edustajista, mutta että siihen on otettava myös sekä kuluttajien että tuottajien etua ajavat edustajat. 3.3.2. Komitean mielestä Euroopan parlamentin tulisi valita komission ehdotuksesta mainitut kaksi tiedemiesjäsentä, jotka ovat eläinlääketieteen ja kasvinsuojelun erikoistuntijoita. 3.3.3. Eläinlääketieteellisiä kysymyksiä varten on olemassa pysyvä eläinlääkintäkomitea ja kasvinsuojelun alalla vastaava komitea, jotka edustavat koostumukseltaan laajasti jäsenvaltioita. 3.3.4. Johtokuntaan tulisi kuulua korkeintaan kymmenen edustajaa, joista puolet edustaisi kasvinsuojelu- ja puolet eläinlääkintäalaa. Jäsenvaltiot nimeäisivät ehdokkaansa, mutta valinnan tekisi komissio siten että jäsenyys kiertäisi jäsenvaltioiden välillä laaditun järjestelmän mukaisesti. 3.3.5. Toimikauden tulisi olla ehdotetun kolmen vuoden sijasta kaksi vuotta, ja myös puheenjohtajan ja varapuheenjohtajan toimikausien tulisi olla tämänpituisia. 3.3.6. Voidaan keskustella siitä, tulisiko johtokunnan työjärjestys vahvistaa johtokunnan ehdotukseen perustuvalla komission päätöksellä. 3.3.7. Myös toimintasuunnitelman laatimisessa tulisi noudattaa kahden vuoden aikataulua. 3.3.8. 4 artiklan 9 kohtaa tulee muuttaa siten, että laadittava vuosikertomus toimitetaan komitealle lausuntoa varten. Komitea on tuottajien, kuluttajien ja asianomaisten ammattijärjestöjen edustajana itseoikeutettu taho antamaan lausunnon. 3.4. 5 artikla "Johtaja" 3.4.1. Artiklan 1 kohdan mukaan johtajan toimikausi on viisi vuotta. Tämä voi olla tärkeää vakauden ja jatkuvuuden kannalta sekä siksi, ettei johtaja olisi riippuvainen päivänkohtaisista ongelmista. Sitä vastoin on tärkeää, että myös johtokunnalle annetaan mahdollisuus puuttua asiaan, jos viraston toimintaa ei johdeta sovittujen sääntöjen mukaisesti. 3.5. 6 artikla "Talousarvio" 3.5.1. Komitean vakaa käsitys on, että viraston toiminta voidaan rahoittaa ainoastaan budjettivaroin. Tämän vuoksi 6 artiklan 3 kohta tulee muuttaa asianmukaisella tavalla. 3.5.2. Direktiivien noudattamisen ja soveltamisen valvonta on yhteinen asia, joka tulee rahoittaa yhdessä. Nykytilanteessa jäsenvaltioiden välillä on eläinlääketieteellisen valvonnan laajuudessa ja soveltuvuudessa suuria eroja. Lisäksi eläinlääkärintarkastuksiin perustuva rahoitus aiheuttaisi vaikeita valvontaongelmia ja kuluja sekä jäsenvaltioille että komissiolle. 3.6. 17 artikla "Uudelleen tarkastelu" 3.6.1. Koska komitea ehdottaa johtokunnan kokoonpanon muuttamista ja sen toimikauden lyhentämistä, on sopivaa, että viraston toiminnasta laaditaan kertomus ja sitä arvioidaan ehdotettua viittä vuotta aikaisemmin. Lienee paikallaan, että arvio laaditaan viimeistään kahden vuoden eli ensimmäisen toimikauden kuluttua. 3.6.2. Artiklaan tulee samoin lisätä, että komitealta, samoin kuin parlamentilta, pyydetään lausunto komission kertomuksesta. Komitealla on itsestäänselvä rooli, koska juuri se edustaa niitä yhteiskunnan osapuolia, joihin viraston toiminta vaikuttaa ja jotka voivat avata asiaan liittyviä arvokkaita näkökulmia. Bryssel, 27. marraskuuta 1996. Talous- ja sosiaalikomitean puheenjohtaja Tom JENKINS () EYVL N:o C 239, 17.8.1996, s. 9. LIITE talous- ja sosiaalikomitean lausuntoon Seuraava muutosehdotus hylättiin äänestyksessä: Kohta 3.3.4 Korvataan seuraavalla tekstillä: "Johtokunnan jäsenistä puolet pitäisi valita kasvinsuojelu- ja puolet eläinlääkintäalalta. Jäsenvaltiot nimeäisivät ehdokkaansa, mutta valinnan tekisi komissio." Äänestyksen tulos Jaa-ääniä 31, ei-ääniä 59, tyhjiä 10.